Pamätník 27. pechotného čepinského pluku (Pazardžik)

Pamätník 27. pechotného čepinského pluku je vojenský pamätník z prvej polovice 20. storočia, ktorý sa nachádza v meste Pazardžik v pazardžickej oblasti v južnom Bulharsku.
Budova má pridelený štatút kultúrnej pamiatky miestneho významu. 
Lokalita.
Budova sa nachádza v meste Pazardžik, v areáli bývalých (v súčasnosti zbúraných) kasární, v bezprostrednej blízkosti novej pazardžickej autobusovej stanice.
Dejiny.
Dejiny pamätníku siahajú až do roku 1913, keď bola bezprostredne po skončení tzv. spojeneckej vojny (bulharský názov pre druhú balkánsku vojnu) založená komisia, ktorá mala za úlohu zaistiť výstavbu pamätníku venovaného obetiam druhej a prvej balkánskej vojny. S ďalšou iniciatívou prišiel starosta Tatar Pazardžiku (dnes Pazardžik) Ivan Koprivški, ktorý 18. decembra 1914 podal oficiálnu žiadosť predstaviteľom pri Chráme svätých Konštantína a Heleny, aby dali urobiť pamätnú dosku venovanú členom farnosti, ktorí zahynuli v obidvoch vojnách. Nasledovná iniciatíva bola spustená 12. januára 1918, keď sa pazardžickí predstavitelia na zasadaní obecného výboru rozhodli vydeliť miesto na výstavbu pamätníku, ktorý by bol venovaný občanom mesta, ktorí zahynuli v dvoch balkánskych vojnách a v prvej svetovej vojne. 
K výstavbe dnešného pamätníku však viedla až iniciatíva členov Poddôstojníckeho klubu rezervistov Marica z roku 1922, ktorá predstavila návrh na výstavbu pamätníku príslušníkov 27. pechotného čepinského pluku, ktorí zahynuli vo všetkých troch vojnách. Obecný výbor po prezretí a schválení návrhu vydelil miesto pre samotnú výstavbu. 26. júna 1923 veliteľ 27. pechotného čepinského pluku požiadal predstaviteľov komuniného centra Videlina, aby sa zúčastnili 4. júla toho istého roku spomienkových osláv, venovaných bojom pluku, ktoré sa odohrali pri Krivolaku v roku 1913 a pomohli so zbierkou finančných prostriedkov. Aby sa urýchlilo zbieranie finančných prostriedkov na výstavbu, rozhodol pazardžický obecný výbor o usporiadaní série koncertov vojenskej hudby 27. pechotného čepinského pluku, ktoré sa konali počas pracovných dní na pazardžickom marickom riečnom ostrove Svoboda, pričom peniaze zo vstupného sa zbierali do fondu "Výstavba pamätníku zahynulých hrdinov z Pazardžiku" (), ktorý bol založený 14. júna 1927. Samotný pamätník bol nakoniec postavený v areáli kasární 27. pechotného čepinského pluku v priebehu roku 1934.
V roku 1992 získal pamätník štatút kultúrnej pamiatky miestneho významu.
Pamätník bol v priebehu rokov niekoľkokrát reštaurovaný, pričom najrozsiahlejšie reštauračné práce boli vykonané v roku 1994 pri príležitosti deväťdesiateho výročia založenia pluku.
Až do roku 2013 bol pamätník nedostupný pre širšiu verejnosť, keďže sa nachádzal v uzavretom priestore kasární. V roku 2012 však bulharská vláda rozhodla o bezplatnom prevode väčšiny objektov kasární (celkovo 39 budov a pamätník) do vlastníctva mesta. Na prelome roku 2012 a 2013 boli kasárenské budovy (s výnimkou pamätníku) zbúrané a na ich mieste bola vybudovaná nová autobusová stanica, ako aj obytný komplex, benzínová pumpa a obchody.
20. februára 2020 usporiadali oblastná a okresné organizácie Zväzu dôstojníkov a poddôstojníkov v zálohe v spolupráci so Zväzom vojenských veteránov a Regionálnym historickým múzeom v Pazardžiku pri pamätníku veľkú spomienkovú akciu spojenú s kladením vencom a vzdávaním pôct.
Charakteristika.
Autorom projektu pamätníku bol Šarankov. Pamätník samotný postavil D. Kotin a bronzové elementy odlial E. Kastani.
Pamätník predstavuje polootvorenú kompozíciu, ktorá pozostáva najmä z ôsmich postranných pylónov a centrálneho podstavca s pôdorysom šesťuholníku na ktorého vrchole sa nachádza socha vojaka v útoku. Na vrchole šiestich postranných pylónov sa nachádzajú svietniky a na vrchole dvoch sa nachádzajú sochy levov s otvorenými papuľami. Na všetkých stenách pylónov sa nachádzajú pamätné dosky s nápismi.
Pamätník je zhotovený z granitu, centrálna socha útočiaceho vojaka je bronzová, pamätné dosky sú z mramoru s bronzovými nápismi. 
Okrem mien zosnulých vojakov, ktoré sa nachádzajú na pamätných doskách bol zhotovený aj hlavný nápis v znení: "Neka tozi svešten oltar napomňa na vsički ni svetlite zaveti na bezsmărtnite čepincida prodălžim s ognen žar sveštenata borba za izgraždaneto na obedinena i Velika Bălgarija" (doslovne: „"Nech nám tento svätý oltár všetkým pripomína svetlé zmluvy nesmrteľných Čepinčanovaby sme pokračovali s ohnivým zápalom vo svätom boji v budovaní zjednoteného a Veľkého Bulharska“"). Čo sa týka mien zosnulých, na pamätných doskách sa nachádza celkovo 1288 mien vojakov a dôstojníkov pochádzajúcich z celkovo 182 sídiel.
Štatút a dôvod pamiatkovej ochrany.
Kategória: kultúrna pamiatka miestneho významu
Rok vyhlásenia: 1992
Dôvod pamiatkovej ochrany: historická hodnota stavby